ORDE do 21 de xullo de 2005 pola que se declara de interese galego a Fundación Iniciativas Domus Labora e se ordena a súa inscrición no Rexistro de Fundacións de Interese Galego.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 08/08/2005

Con data do 16 de maio de 2005 foi publicada no Diario Oficial de Galicia a orde da Consellería
da Presidencia, Relacións Institucionais e Administración Pública, do 20 de abril de 2005, pola que se clasifica de interese social a Fundación Iniciativas Domus Labora, adscribíndoa á Consellería de Política Territorial, Obras Públicas e Vivenda, que exercerá plenamente o protectorado sobre ela.
Esta fundación, de acordo co establecido no artigo 6 dos seus estatutos, ten como obxecto realizar todo tipo de servizos e actuacións tendentes a favorecer e posibilitar o dereito constitucional de acceso á vivenda e a fomentar o emprego, o autoemprego, a formación, a iniciativa empresarial e a economía social. Así mesmo, ten como obxecto desenvolver proxectos que posibiliten o acceso á vivenda e ao emprego, dirixidos a favorecer a emancipación das persoas e en especial dos mozos, e promover as novas tecnoloxías. Por último, ten como obxecto realizar actividades de intercambio e colaboración con outras fundacións e asociacións, fomentar e apoiar o sector de entidades sen ánimo de lucro, as empresas de inserción e os emprendedores sociais.
Por isto, en virtude das competencias que me confire o artigo 34 da Lei 1/1983, do 22 de febreiro, reguladora da Xunta e do seu presidente, e de acordo co establecido no artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro, e no artigo 32.3º a) do Regulamento de organización e funcionamento do protectorado das fundacións de interese galego, aprobado polo Decreto 248/1992, do 18 de xuño,
DISPOÑO:
Primeiro.-Declarar de interese galego a Fundación Iniciativas Domus Labora, xa que os seus estatutos cumpren as prescricións que, para tal efecto sinala a vixente lexislación en materia de fundacións de interese galego.
Segundo.-Ordenar a inscrición da Fundación Iniciativas Domus Labora no Rexistro de Fundacións de Interese Galego da Consellería de Política Territorial, Obras Públicas e Vivenda, para os efectos constitutivos que sinala a Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro.
Terceiro.-Esta fundación queda sometida ao disposto na normativa de xeral aplicación, en especial, á obriga de darlles publicidade suficiente ás súas actividades e á ausencia do ánimo de lucro na prestación dos seus servizos, quedando obrigada a render contas anualmente ao protectorado e a xustificar, a través dunha memoria anual, o cumprimento da finalidade fundacional, así como a presentarlle o proxecto de orzamento ao protectorado, con anterioridade ao inicio do exercicio económico para o que se formula, e debendo solicitar as preceptivas autorizacións do protectorado.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de xullo de 2005.
Alberto Núñez Feijoo
Vicepresidente primeiro e conselleiro de Política Territorial, Obras Públicas e Vivenda